**Ministru kabineta noteikumu projekta “Latvijas pārstāvju dalībai Eiropas Ekonomikas un sociālo lietu komitejā izvirzīšanas, atlases, vērtēšanas un apstiprināšanas kārtība”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir noteikt kārtību, kādā Latvijā tiek izraudzīti pārstāvji dalībai Eiropas Ekonomikas un sociālo lietu komitejā (turpmāk – EESK). Izvirzīšana notiek atklātā konkursa veidā, pretendentu vērtēšanu nodrošina Nacionālās trīspusējās sadarbības padomes (turpmāk-NTSP) un Nevalstisko organizāciju un Ministru kabineta sadarbības memoranda īstenošanas padomes (turpmāk – Memoranda padome) nevalstisko organizāciju (turpmāk – NVO) pārstāvji. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2015. gada 11. augusta sēdes protokola Nr.38 38.§ 2.punkts: Valsts kancelejai izstrādāt un iesniegt Ministru kabinetā Latvijas pārstāvju izvirzīšanas kārtību dalībai EESK nākamajam periodam (pēc 2020. gada 20. septembra) (Nr. 2015-UZD-2308). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ***Esošās situācijas apraksts***  EESK ir Eiropas Savienības (turpmāk – ES) institucionāla konsultatīva iestāde, kas nodrošina organizētas pilsoniskās sabiedrības dažādu ekonomisko un sociālo interešu pārstāvību, konsultējot nozīmīgākās ES iestādes - Eiropas Komisiju, ES Padomi un Eiropas Parlamentu, sniedzot atzinumus par ierosinātajiem ES tiesību aktiem, izstrādājot pašiniciatīvas atzinumus par tematiem, kurus uzskata par svarīgiem iedzīvotāju interesēs.  EESK statuss, pamatojoties uz pilsoniskās sabiedrības pārstāvniecības principu, ir nostiprināts Līgumā par Eiropas Savienības darbību (turpmāk - LESD). LESD 300. pants nosaka, ka EESK ir pārstāvji no darba devēju organizācijām, darba ņēmēju organizācijām un citām organizācijām, kas pārstāv pilsonisko sabiedrību, jo īpaši sociāli ekonomiskajā, pilsoniskajā, profesionālajā un kultūras jomā (2. punkts). ES Padome regulāri pārskata nosacījumus, kas reglamentē EESK sastāvu, ņemot vērā ekonomiskās, sociālās un demogrāfiskās pārmaiņas ES (5. punkts). EESK locekļiem nevar būt saistoši nekādi obligāti norādījumi, viņi pilda pienākumus pilnīgi neatkarīgi un ES vispārējās interesēs (LESD 300. panta 4.punkts).  EESK konsultatīvā funkcija dod iespēju tās locekļiem un līdz ar to arī viņu pārstāvētajām organizācijām un interešu grupām piedalīties ES lēmumu pieņemšanas procesā. Dažādu, dažkārt diametrāli pretēju viedokļu apspriešanā un pārstāvju dialogā ir iesaistīti kā darba devēju un darba ņēmēju, tā arī citu sociāli profesionālu interešu pārstāvji. Pieredze, dialogi un kopēja viedokļa meklējumi uzlabo ES lēmumu pieņemšanas procesa kvalitāti un vairo uzticību, palielina pārredzamību, padarot minēto procesu Eiropas pilsoņiem saprotamāku un pieņemamāku.  Eiropas institucionālajā sistēmā EESK ir īpašs uzdevums: tā ir galvenais forums, kurā ir pārstāvēti un apspriesti ES organizētās pilsoniskās sabiedrības viedokļi, un labākais starpnieks organizētas pilsoniskās sabiedrības un ES iestāžu attiecībās. Būdama vienlaikus forums un atzinumu izstrādes vieta, EESK veicina demokrātiskāku viedokļu izpausmi ES veidošanā, kā arī ES attiecībās ar trešo valstu ekonomiskajām un sociālajām aprindām.  Saskaņā ar LESD 302. panta 1. punktu EESK locekļus ieceļ uz pieciem gadiem. ES Padome apstiprina locekļu sarakstu, kuru izstrādā saskaņā ar visu dalībvalstu priekšlikumiem.  EESK locekļi ir visdažādāko ekonomisko, sociālo un kultūras interešu pārstāvji attiecīgajās dalībvalstīs. Viņi darbojas kādā no **trijām grupām** - darba devēju, darba ņēmēju vai grupā “Daudzveidība Eiropā”:   1. Darba devēju grupā (I grupa) ir 117 locekļi - tā apvieno uzņēmējus un uzņēmēju apvienību pārstāvjus, kas 28 ES dalībvalstīs darbojas rūpniecības, tirdzniecības, pakalpojumu un lauksaimniecības jomā. Šīs grupas locekļi sekmē Eiropas integrāciju, atbalstot uzņēmumu attīstību, jo tiem ir liela nozīme pārtikušas sabiedrības veidošanā un darba vietu radīšanā. Šīs grupas locekļi nodrošina uzņēmēju viedokļa uzklausīšanu Eiropas līmenī. Grupa aktīvi sadarbojas ar piecām lielākajām Eiropas uzņēmēju organizācijām: *BusinessEurope*, *CEEP*, *EUROCHAMBRES*, *EuroCommerce* un *UEAPME* (daudzi EESK locekļi ir minēto organizāciju biedri). 2. Darba ņēmēju grupu (II grupa) veido 124 arodbiedrību, konfederāciju un nozaru federāciju pārstāvji – viņi pārstāv vairāk nekā 80 arodbiedrību organizāciju, un vairums šo organizāciju ir Eiropas Arodbiedrību konfederācijas ([*ETUC*](http://www.etuc.org/)) vai tās nozaru federāciju dalībnieces. II grupas prioritātes vienmēr ir bijušas pilnīga nodarbinātība, darba ņēmēju dzīves un darba apstākļu uzlabošana Eiropā, visu ES strādājošo un viņu ģimeņu labklājības veicināšana. II grupa stingri atbalsta ES kā labklājības, brīvības un demokrātijas, savstarpēja atbalsta, solidaritātes un sociālās kohēzijas telpas paplašināšanu un nostiprināšanu, un tās mērķis ir nodrošināt darba ņēmēju faktisku līdzdalību Eiropas politikas veidošanā. 3. Grupa “Daudzveidība Eiropā” (dēvēta arī parcitu ekonomisko un sociālo interešu pārstāvju grupu**)** ir 112 citi pilsoniskās sabiedrības pārstāvji un ieinteresētās personas no ekonomikas, pilsoniskajām, profesionālajām un kultūras grupām, nodrošinot, ka EESK ir dinamisks spēks, kas pārliecinoši pauž nostāju jautājumos, kuri ir aktuāli šīm organizācijām. Atbilstoši Lisabonas līgumā ieviestajām izmaiņām III grupu veido “citi pilsoniskās sabiedrības pārstāvji un ieinteresētās personas, īpaši ekonomikas, pilsoniskajā, profesionālajā un kultūras jomā”. Unikālā īpatnība, kas nosaka III grupas identitāti, ir plašais interešu grupu loks. Tās locekļi ir izraudzīti no lauksaimnieku organizācijām, mazajiem uzņēmumiem, amatniecības sektora, brīvajām profesijām, sociālās ekonomikas dalībniekiem (savstarpējām sabiedrībām, kooperatīviem, fondiem un bezpeļņas apvienībām), patērētāju organizācijām, vides organizācijām, kā arī apvienībām, kas pārstāv ģimenes, sieviešu un dzimumu līdztiesības jautājumus, jauniešus, minoritātes un nelabvēlīgā situācijā esošas grupas, personas ar invaliditāti, brīvprātīgo sektoru, medicīnas un zinātnes aprindas, kā arī juridiskās un akadēmiskās aprindas. Tās kopīgais *mērķis* *ir* *patiesa saimnieciskā, sociālā un līdzdalības demokrātija ES*. III grupas moto ir “Ar pilsoniskā dialoga palīdzību panākt īstu līdzdalības demokrātiju ES”.   EESK sastāv no sešām **specializētajām nodaļām** (*sections* – engl.):   1. Lauksaimniecības, lauku attīstības un vides specializētā nodaļa (NAT); 2. Ekonomiskās un monetārās savienības, ekonomiskās un sociālās kohēzijas specializētā nodaļa (ECO); 3. Nodarbinātības, sociālo lietu un pilsoniskuma specializētā nodaļa (SOC); 4. Ārējo attiecību specializētā nodaļa (REX); 5. Vienotā tirgus, ražošanas un patēriņa specializētā nodaļa (INT); 6. Transporta, enerģētikas, infrastruktūras un informācijas sabiedrības specializētā nodaļa (TEN).   EESK atrodas Briselē, Beļģijā, taču tās locekļi Briselē neuzturas visu laiku. Vairums no viņiem turpina savu darbu dalībvalstīs un saglabā saikni ar savas valsts iedzīvotājiem. EESK sanāk uz 9 plenārsesijām gadā. Visas 6 specializētās nodaļas rīko sanāksmes vidēji vienu reizi mēnesī. Lai arī LESD 301. panta pirmā daļa paredz, ka EESK locekļu skaits nav lielāks par 350, šobrīd EESK darbojas 353 locekļi no 28 ES dalībvalstīm, bet pēc Lielbritānijas izstāšanās no ES, EESK pārstāvju skaits samazināsies attiecīgi par 24 locekļiem.  Saskaņā ar LESD 36. protokola „Par pārejas noteikumiem” 7. pantu Latvijai ir **septiņas vietas** EESK. Latvijā EESK kandidātus apstiprina ar Ministru kabineta rīkojumu. Saskaņā ar Ministru kabineta 2015. gada 13. augusta rīkojumu Nr.432 „Par Latvijas Republikas kandidatūrām dalībai Eiropas Ekonomikas un sociālo lietu komitejā” pašlaik EESK no Latvijas darbojas septiņi locekļi, kas ir sadalīti šādās grupās:   |  |  |  | | --- | --- | --- | | **Grupa** | **Pārstāvis** | **Organizācija** | | Darba devēju pārstāvji | [Vitālijs Gavrilovs](http://eescmembers.eesc.europa.eu/eescmembers.aspx?critId=2018595) | [Latvijas darba devēju konfederācija](http://www.lddk.lv/" \t "_blank) | |  | Gundars Strautmanis | [Latvijas darba devēju konfederācija](http://www.lddk.lv/) | | Darba ņēmēju pārstāvji | [Pēteris Krīgers](http://eescmembers.eesc.europa.eu/eescmembers.aspx?critId=2016265) | [Latvijas Brīvo arodbiedrību savienība](http://www.lbas.lv/) | |  | Ariadna Ābeltiņa | [Latvijas Brīvo arodbiedrību savienība](http://www.lbas.lv/) | | “Daudzveidība Eiropā” | [Gunta Anča](http://eescmembers.eesc.europa.eu/eescmembers.aspx?critId=2016266) | [Latvijas cilvēku ar īpašām vajadzībām sadarbības organizācija "Sustento"](http://www.sustento.lv/) | |  | Baiba Miltoviča | Latvijas Patērētāju interešu aizstāvības asociācija | |  | Gustavs Norkārklis | [Lauksaimnieku organizāciju sadarbības padome](http://www.losp.lv/) |   Latvijas EESK deleģēto locekļu pilnvaras beigsies 2020. gada 20. septembrī. Latvijai ir jāizvirza savi pārstāvji nākamajam periodam un jāpaziņo par tiem Padomes Ģenerālsekretariātam līdz 2020. gada 1. jūnijam. Ir nepieciešams nodrošināt **savlaicīgu** Latvijas pārstāvju izvirzīšanu un apstiprināšanu dalībai EESK nākamajam periodam.  MK lēmums par jaunās kārtības izstrādi tika pieņemts, ņemot vērā lielu nevalstisko organizāciju neapmierinātību ar līdzšinējo pārstāvju izvirzīšanas kārtību, kas esot bijusi nedemokrātiska, necaurspīdīga, kā arī liedza lielai daļai nevalstisko organizāciju iesaistīties.  Latvijas pienākums ir nodrošināt, lai dalībai EESK izvirzāmo pārstāvju sastāva atlasē tiktu ievērots **pārstāvības** princips, lai šis sastāvs būtu **reprezentatīvs –** tajātiktu pārstāvēti **dažādi ekonomiskās un sociālās darbības veidi**, kā arī atlasei jānotiek, balstoties uz **taisnīgām procedūrām** un **pamatotiem kritērijiem**.  Saskaņā ar Padomes Ģenerālsekretariāta 2020. gada 8. janvāra paziņojumu Nr.5089/20 par EESK 2020.-2025. gada atjaunošanas procedūru, pārstāvju sastāvā jānodrošina **dzimumu līdztiesības princips**.  ***Piedāvātais risinājums Latvijas pārstāvju izvirzīšanas kārtībai dalībai EESK***  Lai nodrošinātu **pilnvērtīgu** Latvijas pilsoniskās sabiedrības pārstāvību EESK, atlase tiek veikta **atklāta konkursa** veidā, kas nozīmē, ka atlasītajiem pārstāvjiem **nav jābūt NTSP un Memoranda padomes dalīborganizāciju biedriem**, bet tiem **jāatbilst izvirzītajām prasībām.**  Lai izvirzītu savu kandidātu, NVO ir jāatbilst šādiem **kritērijiem:**   * + ir biedrība vai nodibinājums, kas reģistrēts Latvijas Republikā vismaz piecus gadus pirms konkursa izsludināšanas;   + darbojas kādā komitejas kompetences politikas jomā (<https://www.eesc.europa.eu/lv/policies>);   + darbojas tās darba grupas kompetences jomā, kurā izvirza savu kandidātu;   + darbojas vienas vai vairāku sabiedrības grupu interešu aizstāvības jomā, kas ir tās pamatdarbības joma, vai tas ir viens no uzdevumiem;   + ir savas pamatdarbības jomas Eiropas līmeņa apvienības dalīborganizācija;   + nav pasludināta par maksātnespējīgu, neatrodas likvidācijas stadijā, un tās saimnieciskā darbība nav apturēta vai pārtraukta;   + ir partneris dialogā ar valsts pārvaldi – ir kāda Latvijas valsts pārvaldes konsultatīvā orgāna dalībniece un trīs mēnešu ietvarā pirms pretendenta izvirzīšanas ir paudusi viedokli savā interešu aizstāvības jomā vismaz vienai valsts pārvaldes institūcijai;   + pretendentus darbam Darba devēju grupā un Darba ņēmēju grupā var izvirzīt nevalstiska organizācija, kura pārstāv ne mazāk kā 20 nevalstiskās organizācijas.   Līdzšinējā proporcija (2+2+3) starp darba devēju, darba ņēmēju un citu interešu pārstāvju grupām tiek saglabāta – tā ir uzskatāma par **optimālu**, jo nodrošina **sabalansētu** Latvijas organizētas pilsoniskās sabiedrības interešu paušanu.  Pašlaik Latvijā darbojas vairāki organizētās pilsoniskās sabiedrības pārstāvības jeb sabiedrības līdzdalības mehānismi. Sadarbībai ar Ministru kabinetu ir institucionalizēti divi šādi mehānismi: **NTSP un Memoranda padome**, kas nodrošina iespēju sabiedriskajām organizācijām paust savu viedokli un piedalīties lēmumu pieņemšanas procesā. Lai iespējami efektīvi izmantotu esošos sabiedrības līdzdalības mehānismus, neveidojot jaunas struktūras, risinājums paredz uzticēt pretendentu izvērtēšanu komisijai, ko veido NTSP un Memoranda padomes NVO deleģētie pārstāvji.  Komisiju septiņu locekļu sastāvā veido četri Nacionālās trīspusējās sadarbības padomes (divi - Latvijas Brīvo arodbiedrību savienības un divi - Latvijas Darba devēju konfederācijas) pārstāvji, kā arī trīs Nevalstisko organizāciju un Ministru kabineta sadarbības memoranda īstenošanas padomes locekļi no nevalstiskajām organizācijām (turpmāk – komisijas locekļi). **Organizācijām jāizvirza komisijā tādi pārstāvji, kuru kompetence ļauj nodrošināt pretendentu vērtēšanu. Dalībai EESK izvirzītais pretendents nevar būt vienlaicīgi arī komisijas loceklis.**  Konkurss notiek **divās kārtās**. Tehnisku konkursa organizāciju nodrošina Valsts kanceleja. Konkursu izsludina, publicējot paziņojumu Ministru kabineta tīmekļa vietnes sadaļā "Sabiedrības līdzdalība", nosūtot paziņojumu NTSP dalīborganizācijām, Nevalstisko organizāciju un Ministru kabineta sadarbības memorandu parakstījušām NVO, kā arī izplatot paziņojumu par konkursu citos sabiedrības informēšanas kanālos. Konkursa pieteikšanās termiņš ir 20 kalendārās dienas.  Konkursa pirmajā kārtā Valsts kanceleja pārbauda pretendentus izvirzījušo NVO atbilstību izvirzītajām obligātajām prasībām, pretendentu atbilstību prasībām un nosacījumiem. Organizācijas un pretendentus, kuri neatbilst kādai no prasībām vai nosacījumiem, noraida. Konkursa otrajā kārtā notiek pretendentu intervija un vērtēšana, ko veic Konkursa komisija.  Izvirzot savu pretendentu, NVO iesniedz (nosūtot to uz e-pasta adresi: [nvo@mk.gov.lv](mailto:nvo@mk.gov.lv)) šādus dokumentus:   1. deleģējuma vēstule, kurā minēts pilns NVO nosaukums, reģistrācijas numurs, juridiskā adrese un e-pasta adrese, apliecinājums par atbilstību NVO izvirzītajiem kritērijiem, kā arī kandidāta vārds, uzvārds, personas kods, dzīvesvietas adrese, kontakttālrunis un e-pasta adrese; 2. pretendenta pieteikuma vēstule dalībai konkursā (ne vairāk par 3500 rakstu zīmēm datorrakstā), norādot motivāciju darbam komitejā (konkrētajā grupā, vienā vai vairākās specializētajās nodaļās), kompetences jomu un redzējumu par attiecīgās jomas darbības prioritātēm; 3. apliecinājums par atbilstību komitejas 2019. gada 15. martareglamenta piemērošanas noteikumu (ES Oficiālais Vēstnesis, 09.12.2010., L324) 75. panta 3. punktam (*nav valdības, valsts parlamenta, kādas Eiropas Savienības iestādes, Reģionu komitejas vai Eiropas Investīciju bankas Direktoru padomes locekļa funkcijām, kā arī Eiropas Savienības ierēdnis vai darbinieks*)[[1]](#footnote-1); 4. pretendenta dzīvesgaitas apraksts (CV); 5. informācija (vēstuļu, atzinumu, e-pastu u.c. kopijas), kas apliecina, ka organizācija ir partneris dialogā ar valsts pārvaldi.   ***Kandidātam ir jāatbilst šādām prasībām:***   1. ir vismaz 18 gadi; 2. ir Latvijas Republikas pilsonis; 3. ir augstākā izglītība, maģistra grāds tiks uzskatīts par priekšrocību; 4. vismaz 3 gadu darba pieredze vienā vai vairākās komitejas un specializēto nodaļu kompetences jomās, kurās pretendents izteica vēlmi strādāt; 5. iepriekšēja pieredze plašākas sabiedrības iesaistē un saziņā ar to; 6. valsts valodas un vienas svešvalodas (angļu, vācu vai franču valodas) zināšanas B2 līmenī atbilstoši Eiropas kopīgajām nostādnēm valodu apguvei: <https://europass.cedefop.europa.eu/sites/default/files/cefr-lv.pdf>; 7. prasme publiski runāt un pārliecinoši argumentēt savu viedokli; 8. teicamas prezentācijas un komunikācijas prasmes.   Valsts kanceleja organizē komisijas sēdi pretendentu vērtēšanai un klātienes intervijai, kuras laikā komisijas locekļi:   1. ar vienkāršu balsu vairākumu apstiprina komisijas priekšsēdētāju un divus priekšsēdētāja vietniekus, katram no tiem jānāk no savas grupas (viens - no Latvijas Brīvo arodbiedrību savienības, viens – no Latvijas Darba devēju konfederācijas un viens – no Nevalstisko organizāciju un Ministru kabineta sadarbības memoranda īstenošanas padomes nevalstisko organizāciju puses); 2. iepazīstas ar pirmo kārtu izturējušo pretendentu iesniegtajiem dokumentiem; 3. intervē pretendentus, noskaidrojot to motivāciju darboties kā Latvijas pārstāvim komitejā; 4. uzklausa pretendenta redzējumu par prioritātēm darbībā komitejā; 5. uzdod jautājumus, lai novērtētu pretendenta zināšanās par aktuālajām Eiropas Savienības attīstības prioritātēm, sabiedrības grupu interešu aizstāvības jomām, kurās pretendents izteica vēlmi strādāt, kā arī par sabiedrības iesaisti; 6. novērtē pretendenta komunikācijas, argumentācijas un prezentācijas prasmes; 7. aicina pretendentu demonstrēt svešvalodas zināšanas, uz vienu vai vairākiem jautājumiem atbildot svešvalodā.   Pretendenta intervijas sniegumu katrs komisijas loceklis novērtē piecu punktu skalā saskaņā ar vērtēšanas kritērijiem:   |  |  |  | | --- | --- | --- | | Nr. | Kritērijs | Vērtējums no 1 līdz 10, kur 1 ir neapmierinoši, 10 – izcili. | | 1. | Motivācija darboties kā Latvijas pārstāvim komitejā |  | | 2. | Redzējums par prioritātēm darbā komitejā |  | | 3. | Zināšanās par aktuālajām Eiropas Savienības attīstības prioritātēm, sabiedrības grupu interešu aizstāvības jomām, kurās pretendents izteica vēlmi strādāt |  | | 4. | Izpratne par plašākas sabiedrības iesaisti un saziņu ar to |  | | 5. | Publiskās runas, komunikācijas, argumentācijas un prezentācijas prasmes |  | | 6. | Latviešu valodas zināšanas |  | | 7. | Svešvalodas zināšanas |  | | Kopā: | |  |   Vērtēšana ir atklāta. Valsts kanceleja apkopo komisijas locekļu vērtējumus un aprēķina katra pretendenta kopējo vērtējumu. Kopējo vērtējumu aprēķina, saskaitot katram pretendentam visu padomju locekļu piešķirto punktu skaitu un izdalot to ar padomju locekļu skaitu, kuri piedalījās intervijā.  Komisijas locekļiem būtu jānodrošina šādu horizontālu principu ievērošana:   * pārstāvība; * reprezentativitāte – pārstāvēti dažādi ekonomiskās un sociālās darbības veidi, * dzimumu līdztiesība.   Ja vairāki kandidāti iegūst vienādu balstu skaitu, kas neļauj pieņemt lēmumu par konkursa uzvarētāju, tiek rīkots papildus vērtēšanas raunds.  Lai ņemtu vērā Latvijas valsts nacionālās intereses uzturēt pārstāvību Eiropas institūciju augstākajos amatos, dalībai komitejā ārpus konkursa tiek virzīti tie kandidāti, kuri iekšējās vēlēšanās ievēlēti kādā komitejas amatā.  Latvijas kandidātu saraksts ar rīkojumu tiek apstiprināts Ministru kabinetā. Ārlietu ministrija paziņo Padomes ģenerālsekretāram par Latvijas Republikas izvirzītajām kandidatūrām dalībai EESK. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts kanceleja |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tieši ietekmējamā mērķa grupa ir nevalstiskas organizācijas, netieši - visa sabiedrība |
| 2. | Tiesiskā regulējuma ietekme uz tautsaimniecību un administratīvo slogu | Regulējums tiešā veidā neietekmē tautsaimniecību un administratīvo slogu. Latvijas pārstāvju dalība EESK stiprinās sabiedrības līdzdalību ES līmenī. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav. |
| 2. | Citas starptautiskās saistības | Nav. |
| 3. | Cita informācija | Pamatdokumenti, kas attiecas uz EESK ir atrunāti šādos tiesību aktos:   1. Līguma par Eiropas Savienību 13. pants; 2. Līguma par Eiropas Savienības darbību 300.-304. pants, kuri attiecīgi grozīti un pieņemti ar Lisabonas līgumu, kurš parakstīts 2007. gada 13. decembrī un stājies spēkā 2009. gada 1. decembrī. |

  .

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts ievietots sabiedrības līdzdalībai MK mājaslapā 2019. gada 2. decembrī: <http://www.mk.gov.lv/content/ministru-kabineta-diskusiju-dokumenti>. Paziņojums par līdzdalības iespējām tika nosūtīts visām NTSP un Memoranda padomes organizācijām, kā arī Latvijas Patērētāju interešu aizstāvības asociācijai. |
| 2. | Sabiedrības līdzdalība projekta izstrādē | Kārtība, ko paredz projekts, ir izsaukusi ļoti lielu interesi no nevalstisko organizāciju puses, izteiktie viedokļi bija diametrāli pretēji, tika izteikti atzinumu, e-pastu veidā, kā arī mutiski. Kopumā diskusijas par iespējamo kārtību norisinājās vairāk nekā astoņus mēnešus.  Pirmo reizi sākotnējais risinājuma priekšlikums informatīvā ziņojuma veidā tika prezentēts Memoranda padomes sēdē 2019. gada 27. jūnijā.  2019. gada 4. novembrī tika organizēta Memoranda padomes locekļu no nevalstiskajām organizācijām un esošo EESK locekļu tikšanās, lai pārrunātu darba organizāciju komitejā, uzklausītu esošo Latvijas pārstāvju pieredzi un ieteikumus.  2020. gada 13. janvārī tika noorganizēta sanāksme ar visām nevalstiskajām organizācijām, kas bija iesūtījuši savus atzinumus par sabiedrības līdzdalībai nodotu projektu. Sanāksmē piedalījās Latvijas Patērētāju interešu aizstāvības asociācijas, Latvijas Darba devēju konfederācijas (LDDK), Latvijas Brīvo arodbiedrību savienības (LBAS), LCĪVSO SUSTENTO, Latvijas tirdzniecības un rūpniecības kameras, Latvijas Pilsoniskā alianses un Pasaules Dabas Fonda pārstāvji. |
| 3. | Sabiedrības līdzdalības rezultāti | Projekts ir izgājis sabiedrības līdzdalības procesu, kura laikā tika saņemti vairāki atzinumi no sešām organizācijām: Latvijas Brīvo arodbiedrību savienības (LBAS), Latvijas Darba devēju konfederācijas (LDDK), Latvijas tirdzniecības un rūpniecības kameras, biedrības “Latvijas Pilsoniskā alianse”, Latvijas Cilvēku ar īpašām vajadzībām sadarbības organizācijas “Sustento” un Latvijas Patērētāju interešu aizstāvības asociācijas. Tika saņemti arī privātpersonu - Ariādnas Ābeltiņas un Pētera Krīgera (bijušo EESK locekļu) viedokļi.  Tika ņemti vērā iebildumi:   * + - * svītrot viena pārstāvja darbības EESK divu termiņu ierobežošanu,       * atteikties no ierobežojuma vienai nevalstiskai organizācijai izvirzīt vienu pretendentu,       * atteikties no aizvietotāju atlases,       * neizvirzīt stingrākas prasības svešvalodas zināšanām, nekā to paredz Eiropas Personāla atlases birojs;       * nodrošināt proporcionālu pārstāvēto NVO balsu svaru komisijā;       * papildināt prasības pretendentam ar “iepriekšēja pieredze plašākās sabiedrības iesaistē un saziņā ar to”.   Tika ņemts vērā ieteikums paredzēt iespēju komisijas darbā padomdevēju statusā pieaicināt citus ekspertus.  LDDK un LBAS iebildumi atļaut izvirzīt pretendentus Darba devēju grupā un Darba ņēmēju grupā tikai nacionālā līmeņa sociālajiem partneriem vai sociālo partneru organizācijas biedriem, kas atbilst noteiktiem kritērijiem netika ņemti vērā pilnā apjomā, jo tie neveicina EESK mērķu un būtības ievērošanu: nodrošināt **iespējami plašāku** sabiedrības grupu pārstāvību.  To apliecina sekojošie **apsvērumi:**   1. LESD 300. panta SAVIENĪBAS PADOMDEVĒJAS STRUKTŪRA 2.daļa nosaka, ka ESSK ir pārstāvji no darba devēju organizācijām, darba ņēmēju organizācijām un citām organizācijām, kas pārstāv pilsonisku sabiedrību, jo īpaši sociāli ekonomiskajā, pilsoniskajā, profesionālajā un kultūras jomā. 2. EESK 2019. gada reglamenta preambulas 1.punkts nosaka, ka EESK nodrošina organizētas pilsoniskās sabiedrības dažādu ekonomisko un sociālo aprindu pārstāvību. 3. Savukārt EESK 2019. gada reglamenta preambulas 2. punktā noteiktais (Dažādu, dažkārt diametrāli pretēju, viedokļu apspriešanā un locekļu rosinātajā dialogā iesaistīti ne vien tradicionālie/parastie sociālie partneri, t.i., darba devēji (I grupa) un darba ņēmēji (II grupa), bet arī visu citu sociālo un profesionālo interešu pārstāvji (III grupa)) kaut arī pasaka, ka I un II grupā tradicionāli ir pārstāvēti tradicionālie/parastie sociālie partneri (darba devēji un darba ņēmēji), **tā pamatideja tieši ir uzsvērt nepieciešamību pēc plašākās NVO pārstāvības.** 4. EESK Darba devēju grupas tīmekļa vietnē (<https://www.eesc.europa.eu/lv/members-groups/groups/employers-group>) paustais liecina, ka tās pārstāvji ir uzņēmēji no rūpniecības, tirdzniecības, pakalpojumu un lauksaimniecības jomām, par savas darbības galveno uzdevumu grupa uzskata uzņēmēju viedokļa virzīšanu, Eiropas integrāciju, uzņēmumu attīstību, pārtikušas sabiedrības veidošanu un darbvietu radīšanu (*kas ir daudz plašāk par sociālā dialoga uzdevumiem*): “Darba devēju grupā (I grupa) apvienojušies uzņēmēji un uzņēmēju apvienību pārstāvji, kas ES dalībvalstīs darbojas rūpniecības, tirdzniecības, pakalpojumu un lauksaimniecības jomā. Mūsu grupas locekļi nodarbojas ar uzņēmējdarbību un saskaras ar dažādām ikdienas dzīves situācijām. Viņi ir patiesi apņēmušies lietderīgi izmantot savu pieredzi Eiropas projekta veidošanā. Mēs sekmējam Eiropas integrāciju, atbalstot uzņēmumu attīstību, jo tiem ir liela nozīme pārtikušas sabiedrības veidošanā un darbvietu radīšanā. Šajā ekonomikai sarežģītajā laikā EESK ir vienīgā Eiropas Savienības iestāde, kas pulcē kopā uzņēmējus un cilvēkus, kas ir pilnībā iesaistījušies savas mītnes valsts ekonomiskajā un sociālajā dzīvē. Mēs nodrošinām uzņēmēju viedokļa uzklausīšanu Eiropas līmenī.” 5. Izvērtējot esošo EESK Darba devēju grupas sastāvu, var redzēt, ka tās locekļi nav tikai darba devēju organizāciju pārstāvji: LT – Industrijas un tirdzniecības palāta, EE – Tirdzniecības un rūpniecības kamera, LT – Industriālistu konfederācija, SK - Tirdzniecības kamera, IT – Lauksaimniecības organizācija, BE – Finanšu sektora federācija.   Ekskluzīvas LDDK un LBAS kā nacionālā līmeņa sociālo partneru tiesības izvirzīt kandidātus dalībai EESK Darba devēju grupā un Darba ņēmēju grupā nepamatoti sašaurinātu Latvijas nevalstisko organizāciju skaitu, kas var pilnvērtīgi piedalīties ES lēmumu pieņemšanas procesā.  Taču, lai nodrošinātu organizāciju, kas izvirza pretendentus, atbilstību EESK un darba grupu darbības profilam, kompetencei, to institucionālo briedumu sabiedrības grupu interešu pārstāvībā, viedokļa paušanā, pārstāvības kritērija ievērošanu, tika paaugstināti kritēriji pašām organizācijām, ieviesti jauni kritēriji pārstāvībai (tika iekļauta prasība nevalstiskajām organizācijām, kas izvirza savus pretendentus darbam Darba devēju grupā un Darba ņēmēju grupā, pārstāvēt ne mazāk kā 20 nevalstiskās organizācijas).  Ņemot vērā Latvijas valsts nacionālās intereses uzturēt atbilstošu pārstāvību Eiropas institūciju augstākajos amatos, pārstāvju pilnvaras automātiski tiek atjaunotas tiem EESK locekļiem, kuriem tika uzticēti vadības pienākumi EESK iekšējās vēlēšanās. Attiecīgi projekts tika papildināts, paredzot, ka ārpus konkursa automātiski tiek virzīti kandidāti, kas ievēlēti kādā EESK amatā (EESK Prezidents; GI, GII, GIII prezidenti, specializēto nodaļu (ECO, INT, TEN, REX, NAT, SOC) vai konsultatīvās komisijas (CCMI) vadītāji). |
| 4. | Cita informācija | Nevalstiskās organizācijas pozitīvi novērtē piedāvāto risinājumu, kurā pašas organizācijas izvirza un novērtē pretendentus Latvijas pārstāvju dalībai EESK. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts kanceleja, Ārlietu ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmē pārvaldes funkcijas un institucionālo struktūru. Valsts kancelejas Valsts pārvaldes politikas departaments jaunus/papildus uzdevumus – konkursa organizācija (konkursa izsludināšana, dokumentu pārbaude, komisijas sasaukšana un sēdes organizēšana, protokola sagatavošana) un MK rīkojuma projekta sagatavošana – veiks ar esošajiem resursiem. |
| 3. | Cita informācija | Nav. |

Ministru prezidents A. K. Kariņš

...................ministrs

Iesniedzējs:

Ministru prezidents \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ A. K. Kariņš

Vizē:

Valsts kancelejas direktors \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ J. Citskovskis

Blaske 67082909

[Marina.Blaske@mk.gov.lv](mailto:Marina.Blaske@mk.gov.lv)

1. <https://eur-lex.europa.eu/legal-content/LV/TXT/?uri=uriserv:OJ.L_.2010.324.01.0052.01.LAV&toc=OJ:L:2010:324:TOC> [↑](#footnote-ref-1)